Document ID: 32014R0626

REGOLAMENT TA' IMPLIMENTAZZJONI TAL-KUMMISSJONI (UE) Nru 626/2014
tal-10 ta' Ġunju 2014
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b'mod partikolari l-Artikolu 9(1)(a) tiegħu,
Billi:
(1)
Ir-Regolament (KEE) Nru 2658/87 stabbilixxa nomenklatura tal-oġġetti, minn hawn 'il quddiem imsejħa bħala n-“Nomenklatura Magħquda” jew “NM”, li hija stabbilita fl-Anness I għal dak ir-Regolament.
(2)
Jeżistu opinjonijiet diverġenti fir-rigward tal-klassifikazzjoni (fl-intestaturi tan-NM 2207 u 3824) ta' taħlitiet li fihom l-alkoħol etiliku użat bħala materja prima għall-produzzjoni tal-fjuwils għall-vetturi bil-mutur.
(3)
Fl-interess taċ-ċertezza legali, huwa għalhekk meħtieġ li jiġi ċċarat l-ambitu tas-subintestatura tan-NM 2207 20 rigward l-alkoħol etiliku denaturat.
(4)
Is-subintestatura tan-NM 2207 20 għandha tkopri alkoħol etiliku b'saħħa alkoħolika skont il-volum ta' 50 % jew ogħla, b'mod partikolari taħlitiet ibbażati fuq l-alkoħol etiliku użati għall-produzzjoni ta' fjuwil għall-vetturi motorizzati, denaturat biż-żieda ta' ċerti sustanzi mal-alkoħol etiliku sabiex isir inadegwat għall-konsum uman b'mod irriversibbli.
(5)
L-istandard Ewropew EN 15376, intitolat “Karburanti għall-karozzi - Etanol bħala bażi għat-taħlit mal-petrol - Rekwiżiti u metodi ta' ttestjar” u approvat mill-Kumitat Ewropew għall-Istandardizzazzjoni fl-24 ta' Diċembru 2010, jikkontribwixxi għall-objettivi tal-Unjoni Ewropea bl-istandards tekniċi volontarji li jippromwovi l-kummerċ ħieles u jikkompletaw is-suq uniku. Fil-punt 4.3 huwa jipprovdi lista tad-denaturanti rrakkomandati li mhumiex ta' ħsara għas-sistemi tal-vetturi. Is-sustanzi msemmija fil-lista huma: petrol tal-karozzi li jikkonforma ma' EN 228, etil terzjarju butil eteru (ETBE), metil terzjarju butil eteru (MTBE), alkoħol butil terzjarju (TBA), 2-metil-1-propanol (isobutanol), u 2-propanol (isopropanol). Wieħed jew aktar minn dawn id-denaturanti jistgħu jintużaw fit-taħlita, ħlief l-isobutanol u l-isopropanol li huma faċilment separabbli mit-taħlita. Għalhekk huma meħtieġ li huma dejjem jintużaw flimkien ma' denaturant ieħor.
(6)
Nota Addizzjonali ġdida għandha għalhekk tiżdied fil-Kapitolu 22 tal-Parti Tnejn tan-NM biex tiġi żgurata l-interpretazzjoni uniformi tagħha madwar l-Unjoni.
(7)
Il-Kumitat tal-Kodiċi Doganali ma ħariġx opinjoni fil-limiti ta' żmien preskritt mill-president tal-kumitat,
ADOTTAT DAN IR-REGOLAMENT:
Artikolu 1
Fil-Kapitolu 22 ta' Parti Tnejn tan-Nomenklatura Magħquda stipulata fl-Anness I tar-Regolament (KEE) Nru 2658/87, tiddaħħal in-Nota addizzjonali 12 li ġejja:
“12.
Is-subintestatura 2207 20 tkopri taħlit ta' alkoħol etiliku użat bħala materja prima għall-produzzjoni tal-fjuwils għal vetturi bil-mutur ta' qawwa alkoħolika skont il-volum, ta' 50 % jew ogħla u denaturat permezz ta' sustanza minn dawn li ġejjin jew aktar:
(a)
Petrol tal-karozzi (konformi ma' EN 228);
(b)
Tert-butil etil eter (etil-tertio-butil-eter, ETBE);
(c)
Metil tert butil eteru (MTBE);
(d)
2-metilpropan-2-ol (tert-butil alcoħol, (alkoħol butil terzjarju, TBA);
(e)
2-metilpropan-1-ol (2-metil- 1-propanol, isobutanol);
(f)
propan-2-ol (isopropil alcoħol, 2-propanol, isopropanol).
Id-denaturanti msemmija fil-punti (e) u (f) tal-ewwel paragrafu għandhom jintużaw f'kombinazzjoni ma' tal-anqas waħda mis-sustanzi denaturanti elenkati fil-punti minn (a) sa (d) tal-ewwel paragrafu.”
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-10 ta' Ġunju 2014.

Labels: 8
3
14